รายงานพิเศษ สานพลังประชารัฐ กว่า 2 ปี เกิดผลสัมฤทธิ์อย่างเป็นรูปธรรม
กลไกคณะกรรมการประสานและขับเคลื่อนนโยบายสานพลังประชารัฐประจำจังหวัด และ บริษัท ประชารัฐรักสามัคคีจังหวัด (วิสาหกิจเพื่อสังคม) จำกัด  ได้ขับเคลื่อนเศรษฐกิจในระดับชุมชนทั่วประเทศตลอด 2 ปี จนเห็นผลสำเร็จเป็นรูปธรรม
 
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นำคณะ ประกอบด้วยนายฐาปน สิริวัฒนภักดี ในฐานะหัวหน้าทีมภาคเอกชน และนายอภิชาติ โตดิลกเวชช์ อธิบดีกรมการพัฒนาชุมชน ในฐานะคณะทำงานและเลขานุการร่วมภาครัฐ  เข้าพบ พลเอก ประยุทธ์ จันทร์โอชา นายกรัฐมนตรี เพื่อนำเสนอผลงานการพัฒนาเศรษฐกิจฐานรากและประชารัฐ ตามนโยบาย “สานพลังประชารัฐ” ประสานความร่วมมือจากทุกภาคส่วน ขับเคลื่อนเศรษฐกิจตั้งแต่ระดับชุมชน   ผ่านกลไกคณะทำงานร่วมภาครัฐภาคเอกชน  จำนวน 12 คณะ และคณะกรรมการประสานและขับเคลื่อนนโยบายสานพลังประชารัฐประจำจังหวัด และบริษัท ประชารัฐรักสามัคคีจังหวัด (วิสาหกิจเพื่อสังคม) จำกัด  ขับเคลื่อนนโยบายและน้อมนำหลักปรัชญาของเศรษฐกิจพอเพียง ในด้านการพัฒนา “เข้าใจ เข้าถึง และพัฒนา” มาปรับใช้สู่การพัฒนาที่ยั่งยืน   โดยดำเนินการ 3 เรื่อง ประกอบด้วย เกษตร แปรรูปและท่องเที่ยว โดยชุมชน  เป็นกลไกในการขับเคลื่อน
 
จากการดำเนินงานมากว่า 2 ปี ได้เกิดผลสัมฤทธิ์อย่างเป็นรูปธรรม โดยมีกลุ่มเป้าหมาย  3,985 กลุ่ม แยกเป็น ด้านการเกษตร จำนวน 1,019 กลุ่ม ด้านการแปรรูป จำนวน 2,025 กลุ่ม ด้านการท่องเที่ยวโดยชุมชน จำนวน 941 กลุ่ม มีรายได้เกิดขึ้น 2,224 ล้านบาท มีผู้ได้รับประโยชน์ 572,356 คน ขณะที่ชุมชนเป้าหมายมีรายได้เพิ่มขึ้นจากปี 2560 ร้อยละ 1.23 ยอดเงินรวม 763,002,843 บาท นอกจากนั้นแล้วนางต้องใจ ธนะชานันท์ กรรมการผู้จัดการ บริษัทประชารัฐรักสามัคคี (ประเทศไทย) เปิดเผยว่าการดำเนินงานที่ผ่านมามีการขยายผลวิสาหกิจเพื่อสังคมระดับ อำเภอ ตำบล เพิ่ม 14 แห่ง รวมถึงสร้างเครือข่ายเชื่อมโยงผลิตภัณฑ์ข้ามจังหวัด 6 แห่ง  เช่น เครือข่ายผ้าบาติก เครือข่ายโคขุน เครือข่ายตลาดประชารัฐ เครือข่ายนครชัยบุรินทร์ เครือข่ายเพชรสมุทรคีรี และเครือข่ายมโนราห์  ทั้งยังผลักดันสินค้าเกษตรสู่ตลาด Modern Trade เพิ่มรายได้ให้กับเกษตรกรได้อีกเป็นจำนวนมาก  และที่สำคัญคือความพยายามที่จะสร้างกลไกเพื่อทำให้ความร่วมมือนี้คงอยู่ต่อไป 

บริษัทประชารัฐรักสามัคคี (ประเทศไทย)  ยังได้พัฒนาคนรุ่นใหม่ ซึ่งไม่น่าเชื่อว่าโครงนี้จะทำให้เด็กชั้นประถมศึกษามีการรวมกลุ่มกันในโรงเรียนผลิตสินค้าออกจำหน่ายจนเป็นที่นิยมของลูกค้า   ด.ญ. นรัญญา ยิ้มเจริญ นักเรียนชั้นประถมศึกษาปีที่ 6 โรงเรียนวัดกระทุ่ม(โสมประชาสรรค์) ต.สนามจันทร์ อ.บ้านโพธิ์ จ.ฉะเชิงเทรา เล่าให้ฟังว่าได้รวมกลุ่มกับเพื่อน ทำขนมทองม้วนหลากรส โดยได้มีการพัฒนาสูตร จากชาวบ้านในชุมชนและคณะครู ซึ่งเด็กนักเรียนเข้ามามีส่วนร่วม ตั้งแต่กระบวนการผลิต จนถึงการจัดจำหน่ายและสามารถคว้ารางวัลชนะเลิศ การประกวดโอทอป จูเนียร์ OTOP Junior Contest ระดับประเทศ ซึ่งทั้งหมดทำให้เกิดทักษะความรู้และรายได้ต่อตัวนักเรียนเอง

จะเห็นได้ว่านโยบายสานพลังประชารัฐ เป็นกลไกสำคัญในการยกระดับเศรษฐกิจฐานราก ส่งเสริมอาชีพที่มีการจัดการตั้งแต่ต้นทาง กลางทาง และปลายทางได้อย่างยั่นยืน ซึ่งการดำเนินการจากนี้ไป คือการทำให้ประชาชนได้เข้าร่วมกับกลไกนี้ให้มากที่สุดเพื่อร่วมกันพัฒนาประเทศ